Մենք կրկին վերածվեցինք ածխածնի երկօքսիդի, որի համար ներողություն ենք հայցում. անխուսափելի է նաև սա. մենք չենք կարող երևակայել կամ հնարել մի այլ բան, բայց երկրի վրա այսպես է: Մի նոր քամի, որ այս անգամ կարող է երկար տևել. գերազանցել Ապենինները և Ադրիատիկը, հունական Էգեյն ու Կիպրոսը. մենք Լիբանանում ենք, որտեղից ամեն ինչ կսկսվի կրկին: Ատոմը, որին փորձում ենք ծուղակի մեջ գցել մի համակարգում, խոստանում է երկարատև լինել. մայրու այս հարգարժան բույնը վերջիններից է իր տեսակով. անցնում է նորից ու նորից այն մակարդակներով, որ արդեն նկարագրեցինք, իսկ գլյուկոզը, որի մասն է կազմում մեր ատոմը, բջջանյութի մի երկար շղթա, ինչպես մի մեծ ուլունքաշար: Խոսքն արդեն ժայռերի խաբեպատիր հաստատունության և երկրաբանության մասին չէ, ոչ էլ միլիոնավոր տարիների, բայց կարող ենք խոսել դարերի մասին, քանզի մայրին երկարակյաց ծառ է: Մեր կամքից է կախված՝ մի քանի տարի կթողնենք նրան, թե՞ 500, սակայն չմոռանաք, որ 20 տարի անց (հիմա մենք 1868-ում ենք) նրան կտիրանա ինչ-որ ցեց: Նա կքրքրի բնից կեղևն ընկած հատվածը իր տեսակին հատուկ անհագ համառությամբ: Ուռճանալով կշարունակի աճել՝ իր փորած անցքը մեծացնելով: Ահա կլանվելով և ագուցվելով` ցեցը դառնում է այս պատմության մարմնավորողը. թրթուրից նա վերածվում է մոխրագույն գորշ թիթեռի, որը գարնանը չորացնում է իր թևիկները արևի տակ՝ հափշտակվելով շլացնող օրվա գեղեցկությամբ. նա այստեղ է՝ միջատի աչքերի հազարավոր արտացոլանքներից մեկում, նա նպաստում է իր կարճ տեսողությամբ և կոպտությամբ կողմնորոշվում է տարածության մեջ: Միջատը բեղմնավորվում է, թողնում ձուն և մահանում. փոքրիկ դիակը ընկնում է բուսականության վրա, պարպում իր տրամադրությունները, բայց ծովախեցու խիտինը դիմանում է երկար, գրեթե հավերժ: Ձյունն ու արևը փոխարինում են միմյանց առանց նրան վնասելու. թաղված լինելով մահացած տերևների և աղբահողի տակ՝ վերածվում է մնացուկի, «ոչնչի», բայց ատոմի մահը, ի տարբերություն մերի, երբեք վերջնական չէ: Ահա գործի են անցնում բուսականության՝ ամեն տեղ ներկա, անխոնջ և աներևույթ գերեզմանափորները, հումուս արտադրող միկրոօրգանիզմները: Խեցին իր կույր աչքերով դանդաղորեն տարանջատում է նախկին խմողին, նախկին մայրուն, նախկին ցեցին, ազատագրվում է և գնում նոր ճախրանքի: